《醉歌行赠闾丘伯有》
宋代·晁公溯

昔别我发青如葱，再来来鬓真飞蓬。
怪君五十面犹红，答我有妇贤梁鸿。
澹然意远态甚浓，乃有谢家林下风。
诗书图史仍兼通，岂惟刀尺工削缝。
入门不忧四壁空，要使我乐忘其穷。
终期举桉欢笑同，方床曲几陈座中。
纸窗云母明房栊，华堂虽未挂桑弓。
两女杂佩琥珀龙，大女已能绣芙蓉。
小女解唱风入松，事夫如宾颜色恭。
岁时称寿曲三终，自歌鹊巢咏阜螽。
正须富贵报汝功，何时执戟明光宫。
只今西州兵马雄，盍往献策西平戎。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。